Bodil Kornbek (KD), 2004-03-12:
Og der tror jeg da, at ministeren selvfølgelig har læst, hvad der står, nemlig »de, der samarbejder om deres udsendelse«.
Så vi har ligesom afgrænset det helt præcist til dem, der siger: Ja, vi har fået afslag, og selvfølgelig skal vi hjem.
Vi ved jo også udmærket godt, at der er nogle, der ikke lige kan komme hjem med det samme, at de rent faktisk skal sidde i lang tid.
Og ministeren er også inde på, at der jo er lavet nogle aftaler for de irakiske asylansøgere, sådan at de har mulighed for en aktivering med netop at målrette en indsats for, når de kommer hjem, at de er med i en genopbygning.
Den ordning er den, vi efterlyser generelt for asylansøgere, der siger ja til hjemsendelse, men som sidder fast af forskellige årsager.
Vi efterlyser, at de får mulighed for en målrettet aktivering, selv om de er afvist, til, når de så kommer hjem, at have nogle flere muligheder og redskaber til at være med til at genopbygge, der hvor de nu engang kommer fra.
Det er det, vi efterlyser med det her forslag.
Vi har valgt fra Kristendemokraternes side at sætte fokus på asylansøgerne, fordi vi mener, det er et vigtigt område og for at have lidt konkret at sætte fokus på.
Det er vigtigt for mig at slå fast, også over for ministeren, som jeg jo har haft en debat med i medierne, at afviste asylansøgere ikke selv skal bestemme, om de vil rejse hjem.
Det synes jeg også jeg har slået fast mange gange.
De er afviste og skal derfor naturligvis hjem
, så at vi sætter fokus på asylansøgere, har altså ikke noget at gøre med, at vi skal være gode mod nogen, eller at vi skal sørge for dem eller noget i den retning.
De skal selvfølgelig hjem, det er vi helt enige i.
Jeg anerkender meget de forbedringer, der er sket på asylansøgerområdet.
Der er sprogundervisning, undervisning i tekniske fag og praktikforløb, som jeg synes er meget givtigt på mange måder.
Det er helt klart et skridt i den rigtige retning, regeringen har taget her, og det er vi glade for.
Men desværre afspejles denne meget konstruktive tilgang til asylansøgerne på nogle områder ikke på hele asylpolitikken, og også derfor har vi sat fokus på området.
Asylpolitikken og måden at behandle asylansøgere på, hvad enten de er afviste, eller deres sag er verserende, handler for os at se også om medmenneskelighed.
Kristendemokraterne finder, at de nuværende vilkår for især de såkaldte fase 3-asylansøgere, som udgør halvdelen af asylansøgerne i Danmark, er uværdige, og vi ønsker med forslaget at rette op på nogle helt konkrete områder, som vi ikke finder acceptable.
For det første mener vi, at de kontante ydelser til asylansøgere skal genoprettes til niveauet fra før den 1. juli 2003.
Mig bekendt ændrer en asylansøgers daglige udgifter sig ikke, blot fordi han eller hun bliver afvist, og man kan jo også diskutere, hvorvidt der er tale om en straf eller en motivation.
Det handler jo ikke om, hvorvidt pengene eksisterer.
Det leder mig så over til vores ønske om at fjerne madkasseordningen.
Mit ræsonnement er, at madkasseordningen hverken bliver mere menneskelig eller mere legitim, fordi den pågældende asylansøger måske selv vælger den.
Mange af de mennesker, der befinder sig på madkasseordningen, ville have valgt den pågældende situation, madkasseordning eller ej.
Erfaringer fra asylcentrene viser, at tvangsmæssige foranstaltninger kan have en anden effekt end den, jeg måske regner med fra regeringens side, fordi de stresser asylansøgerne unødigt og dermed måske også gør dem mindre samarbejdsvillige, så der kan være flere tilgange til det spørgsmål.
Vi mener rent faktisk, at afviste asylansøgere, der samarbejder om deres hjemsendelse, vil blive positivt tilskyndet til at rejse hjem via tilbud om aktivering. Ministeren nævnte det irakiske forsøg, men måske skal der også ses på, om de øvrige grupper, som har svært ved at komme hjem meget hurtigt, skal aktiveres. Jeg synes, det ville være positivt, hvis man kunne tage hånd om dem, der trods alt sidder i meget lang tid og venter på at blive sendt hjem, og som har anerkendt, at de selvfølgelig skal sendes hjem, fordi de har fået afslag på deres asylansøgning.
Vi foreslår også at give asylansøgere mulighed for lønnet beskæftigelse i Danmark.
Vi mener nemlig, at jo før asylansøgere får kontakt med arbejdsmarkedet, jo bedre, fordi det kan gavne integrationen.
Selv om vedkommende efterfølgende skulle blive afvist og ikke få opholdstilladelse, har det jo været i både asylansøgerens og samfundets interesse, at man har bidraget med sin arbejdskraft, hvis man har en ressource og har noget, man gerne vil yde.
Asylansøgere kommer jo ikke bare hertil for at modtage.
De er i en venteposition, og de venter også på at få lov til at gøre en indsats, så det kunne også være indfaldsvinklen, når vi skal diskutere disse spørgsmål.
Helt grundlæggende handler det for Kristendemokraterne om, at de rammer, vi udstikker for asylansøgerne, bør afspejle det menneskesyn, vi lever efter. Fru Birthe Rønn Hornbech sagde meget klart, at Venstre er grundlæggende uenig med os.
Det er simpelt hen til at tage og føle på, men jeg har respekt for det synspunkt og for den argumentation, der lægges for dagen.
Vi er imidlertid af den overbevisning, at imødekommenhed, men også respekt for andre og det at skabe nogle ordentlige rammer i det lange løb vil få flere afviste asylansøgere til at samarbejde om at rejse hjem, samtidig med at de personer, der sendes hjem, vil have et langt bedre udgangspunkt, end de har på nuværende tidspunkt.
Jeg vil til hver en tid være åben over for at diskutere, hvorvidt det skal være efter 3 måneder, man kan få lov til at arbejde, eller om det skal være efter 6 måneder, eller hvordan og hvorledes.
Det er bare vigtigt, at vi tager de diskussioner indimellem og også sætter fokus på en gruppe mennesker, der er i Danmark, og som Kristendemokraterne synes, der skal skabes nogle ordentlige rammer for.
Det er vigtigt, at deres situation bliver diskuteret indimellem, også her i Folketinget, uanset om de har fået afslag, eller hvilken situation de nu er i.
Vi har altså ønsket at se på nogle ændringer, som vi mener er påkrævede for at få det, vi kalder en værdig asylpolitik.
Jeg synes, jeg har haft en rimelig dialog med ministeren i medierne, og jeg kan lige benytte lejligheden til at sige, at det har været ganske underholdende.
Jeg vil gerne slutte af med et citat.
Det er måske nogle gange et udmærket udgangspunkt: Hvilke vilkår stiller vi op, hvilke rammer fastsætter vi, og vil vi selv leve under de vilkår
Jeg synes, det er fint, at det er en konservativ politiker, der har sagt nogle vise ord af denne karakter.
Så skal jeg lige slutte af med at sige, at Enhedslisten og SF støtter forslaget.